Á les. fo finnur tú upplýsingar um útbúgvingar í Føroyum savnaðar á einum stað. Eisini er ymisk viðkomandi kunning til dømis um stuðulsmøguleikar, hagtøl um útbúgvingar, leiðbeining um hvussu tú velur eina útbúgving og ymisk góð ráð. Málið við heimasíðuni er at geva greiða og dagførda kunning um útbúgvingar í Føroyum og viðkomandi viðurskifti í hesum sambandi. Les & Lær í Føroyum er lagt til Føroya Ungdómsráð at fyrisita (les meira um Føroya Ungdómsráð her), og hevur sítt grundfesti í Mentamálaráðnum og hjá skúlunum kring landið, umframt hjá viðkomandi stovnum og fyritøkum. Saman við heimasíðuni kemur út bókin Les & Lær í Føroyum sum árbók. Heímasíðan lýsir útbúgvingar bæði til ung og tilkomin, stuttar og langar útbúgvingar og bókligar eins og verkligar útbúgvingar. Yrkisútbúgvingarnar eru í nógvum førum skipaðar soleiðis, at lærutíðin er í Føroyum og góðkend av føroyskum myndugleikum, men skúlatíðin er í Danmark. Meginparturin av lærutíðini er í Føroyum, og tí verða hesar yrkisútbúgvingarnar mettar at hava heimstað í Føroyum. Á forsíðuni í ovasta bredda sært tú upplýsingar um lestrarvegleiðingar á skúlunum. Spyr heldur einaferð ov nógv. Vónandi fer heimasíðan og bókin at hjálpa tær at velja útbúgvingarleið. Les & Lær ynskir at hoyra frá tær. Sig tína meining, um hvat kundi verið greiðari, betri ella meiri áhugavert. Kanska tú hevur okkurt hugskot til okkum, so vit kunna bøta um útbúgvingarvegleiðingina bæði á heimasíðuni og í bókini.